3.  การประกอบธุรกิจ

ลักษณะบริการ

ธนาคารทหารไทย จำกัด (มหาชน)
ได้รับอนุญาตให้ประกอบธุรกิจธนาคารพาณิชย์ตามที่ได้กำหนดไว้ในพระราชบัญญัติการธนาคารพาณิชย์และประกาศที่เกี่ยวข้อง
ซึ่งออกโดยธนาคารแห่งประเทศไทย กระทรวงการคลัง
และสำนักงานคณะกรรมการกำกับหลักทรัพย์และตลาดหลักทรัพย์
โดยให้บริการผ่านเครือข่ายสาขาทั่วประเทศ ณ วันที่ 31 ธันวาคม 2549
ธนาคารมีเครือข่ายสาขาให้บริการรวม 467 สาขา แบ่งเป็นสาขาในประเทศจำนวน 464 สาขา
และสาขาต่างประเทศ 3 สาขา ในส่วนของสาขาในประเทศแบ่งออกเป็นสาขาเต็มรูปแบบ 355
สาขา และสาขาย่อย 109 สาขา มีสำนักงานแลกเปลี่ยนเงิน 103 แห่ง
และรถให้บริการแลกเปลี่ยนเงิน 1 แห่ง และมีเครื่องเอทีเอ็ม (ATM) 1,751 เครื่อง
อยู่ในกรุงเทพมหานคร 891 เครื่อง และต่างจังหวัด 860 เครื่อง

ธนาคารประกอบธุรกิจการธนาคารพาณิชย์เต็มรูปแบบ
รวมทั้งธุรกิจที่เกี่ยวกับหรือเนื่องจากการธนาคารพาณิชย์
เพื่อมุ่งสนองตอบความต้องการของลูกค้าที่หลากหลายอย่างครบวงจร
โดยการให้บริการทางการเงินในรูปแบบธุรกิจการธนาคารพาณิชย์ ธุรกิจวาณิชธนกิจ
และการบริการทางด้านการเงินในรูปแบบอื่นๆ ผ่านบริษัทย่อยต่างๆ ในกลุ่มของธนาคาร
โดยมีบริการหลัก ได้แก่ บริการรับฝากเงิน การให้สินเชื่อ และบริการประเภทอื่นๆ อาทิ
บริการแบงก์แอสชัวแรนส์ (Bancassurance) บริการบัตรเครดิต บริการรับชำระเงิน
บริการโอนเงินหรือตัดบัญชีผ่านธนาคาร บริการที่เกี่ยวกับเงินตราต่างประเทศ
และบริการที่ปรึกษาทางการเงิน เป็นต้น

วิสัยทัศน์ พันธกิจ

-   วิสัยทัศน์ (Vision)

เป็นผู้นำในการให้บริการทางการเงินที่ครบวงจร ซึ่งพร้อมอยู่เคียงข้างเป็นเพื่อนร่วมคิดเพื่อลูกค้า
และมุ่งเน้นความเป็นเลิศในธุรกิจลูกค้ารายย่อยและลูกค้าธุรกิจขนาดกลางและขนาดย่อม

-   พันธกิจ (Mission)

1.  สร้างความสัมพันธ์ใกล้ชิดกับลูกค้า เพื่อสร้างประโยชน์ร่วมกันอย่างยั่งยืน

2.  เพิ่มมูลค่าและให้ผลตอบแทนแก่ผู้ถือหุ้นที่เหมาะสม

3.  เชื่อมั่นและพัฒนาให้พนักงานมีโอกาสแสดงความสามารถและศักยภาพของตนเองได้อย่างเต็มที่
    และให้ผลตอบแทนตามผลการปฏิบัติงาน

4.  สร้างฐานะทางการเงินและชื่อเสียงของธนาคารให้มีความมั่นคง
    โดยยึดมั่นการปฏิบัติตามหลักบรรษัทภิบาลตามมาตรฐานสากลที่ได้รับการยอมรับโดยทั่วไป
    และมีความโปร่งใส รวมทั้งดำรงไว้ซึ่งการเป็นองค์กรที่ดีของประเทศ

การตลาดและภาวะการแข่งขัน

-   นโยบายและลักษณะการตลาดของผลิตภัณฑ์และบริการที่สำคัญ

ภาพรวมการดำเนินธุรกิจของธนาคารในปี 2549
ธนาคารได้เพิ่มความชัดเจนในเรื่องกลุ่มลูกค้าเป้าหมายและตำแหน่งทางการตลาดของธนาคาร
โดยแบ่งกลุ่มธุรกิจตามลักษณะของลูกค้าที่ให้บริการเป็น 3 กลุ่ม คือ กลุ่มธุรกิจขนาดใหญ่
(Corporate Banking Group) กลุ่มธุรกิจขนาดกลางและขนาดย่อม (SME Banking Group)
และกลุ่มธุรกิจรายย่อย (Consumer Banking Group)
เพื่อให้สอดคล้องกับสภาวะการแข่งขันในปัจจุบันและเพิ่มประสิทธิภาพในการใช้ทรัพยากรเพื่อตอบสนองความต้องการของลูกค้าได้ดียิ่งขึ้น

กลุ่มธุรกิจลูกค้าขนาดใหญ่ (Corporate Banking Group)

-   ประเภทและกลุ่มลูกค้าเป้าหมาย

กลุ่มลูกค้าขนาดใหญ่ของธนาคาร คือ องค์กรธุรกิจขนาดใหญ่ที่มีวงเงินสินเชื่อตั้งแต่ 300 ล้านบาท
มีรายได้รวมตั้งแต่ 1,000 ล้านบาท และมีสินทรัพย์ถาวรสุทธิเกิน 200 ล้านบาทขึ้นไป
โดยกลุ่มลูกค้าเป้าหมาย ได้แก่ บริษัทจดทะเบียนในตลาดหลักทรัพย์ (Listed Company)
บริษัทที่ได้รับการส่งเสริมการลงทุนจาก BOI ลูกค้ามุ่งหวังที่มีธุรกิจเกี่ยวเนื่องกับลูกค้ารายเดิม
(Supply Chain) เป็นต้น

-   นโยบายและลักษณะการตลาดผลิตภัณฑ์

ธนาคารได้กำหนดนโยบายการอำนวยสินเชื่อให้สอดคล้องกับนโยบายหลักของธนาคาร
โดยในปีที่ผ่านมา ธนาคารได้อำนวยสินเชื่อให้แก่ภาคธุรกิจอุตสาหกรรม พาณิชยกรรม
และโครงการสาธารณูปโภคขนาดใหญ่ การเข้าร่วมให้สินเชื่อกับสถาบันการเงินอื่นๆ
(Syndication Loan) ในโครงการต่างๆ หลายโครงการ นอกจากนี้
ยังอำนวยสินเชื่อและบริการทางการเงินอื่นๆ ผ่านสาขาต่างประเทศ เครือข่ายธนาคาร
และพันธมิตรในต่างประเทศทั่วโลก อีกทั้ง ยังมุ่งเน้นที่จะเสริมบริการต่างๆ
ของธนาคารแก่ภาคธุรกิจดังกล่าว เช่น การให้บริการทางการเงินด้านการบริหารเงินสด (Cash
Management) ในรูปแบบต่างๆ ผ่านช่องทาง Electronic Banking เช่น บริการ TMB
BizDirect การโอนเงิน Direct Credit การโอนเงินต่างธนาคารผ่านระบบ SMART
การโอนเงินต่างธนาคารผ่านระบบ BAHTNET บริการ Direct Debit บริการ Cheque
Payment เป็นต้น ตลอดจนยังมุ่งเน้นที่จะทำหน้าที่เป็นผู้จัดการสินเชื่อ (Lead Manager)
ตัวแทนสินเชื่อ (Facility Agent) และตัวแทนหลักประกัน (Security Agent)
ให้โครงการขนาดใหญ่ที่ต้องใช้เงินลงทุนจำนวนมากจากแหล่งเงินทุนต่างๆ นอกจากนี้
ธนาคารยังทำธุรกิจการค้าผลิตภัณฑ์ทางการเงิน ซึ่งรวมผลิตภัณฑ์ที่เกี่ยวข้องกับอัตราแลกเปลี่ยน
อัตราดอกเบี้ย และตราสารอนุพันธ์ทางการเงิน การให้บริการที่สำคัญอื่นๆ ประกอบด้วย
การเป็นที่ปรึกษาทางการเงิน การให้บริการเก็บและรักษาหลักทรัพย์ การให้สินเชื่อต่างประเทศ
(Trade Finance)
และการให้บริการด้านการลงทุนโดยการเป็นตัวแทนจำหน่ายกองทุนรวมที่บริหารโดยบริษัทหลักทรัพย์ในเครือ

ในปี 2550
ธนาคารได้กำหนดแนวทางการอำนวยสินเชื่อแก่กลุ่มลูกค้าขนาดใหญ่ให้ครบวงจรในรูปแบบ
ยึดเอาลูกค้าเป็นศูนย์กลาง หรือ Customer Centric
โดยปรับองค์กรให้กระชับแข็งแกร่งเพื่อรองรับการเป็น Customer Centric Corporate
Banking ซึ่งจะมุ่งเน้นในเรื่องรายได้จากผลิตภัณฑ์ทางการเงินต่างๆ
เป็นหลักจากลูกค้าของธนาคาร โดยจะเพิ่มยอดการใช้สินเชื่อต่างประเทศ (Trade Finance)
รวมทั้งการออกผลิตภัณฑ์ใหม่ ทั้งนี้
เพื่อตอบสนองความต้องการของลูกค้าซึ่งเปลี่ยนแปลงไปตามภาวะเศรษฐกิจ
โดยคำนึงถึงความเสี่ยงด้านต่างๆ เป็นสำคัญ

-   กลยุทธ์การแข่งขัน

ธนาคารอาศัยสายสัมพันธ์ที่ดีระหว่างธนาคารและลูกค้ารายเดิม ในการพัฒนาธุรกิจอย่างต่อเนื่อง
ตลอดจนการเน้นกลยุทธ์เชิงรุกที่จะเสนอบริการทางการเงินใหม่ๆ ของธนาคาร
โดยธนาคารมีความพร้อมในเรื่องบุคลากรและความรอบรู้ในผลิตภัณฑ์ทางการเงิน
การบริการด้วยความรวดเร็วตามความต้องการของลูกค้า

ในปี 2550
ธนาคารจะเน้นการให้บริการที่เพิ่มคุณค่าแก่ลูกค้าซึ่งจะนำไปสู่การขยายรายรับค่าธรรมเนียม
นอกจากนี้ จะอำนวยสินเชื่อให้แก่ลูกค้าแบบครบวงจร ซึ่งครอบคลุมถึง Supplier
ของลูกค้าในลักษณะ Supply Chain
เพื่อเป็นการขยายฐานลูกค้าโดยประสานกับธุรกิจลูกค้าขนาดกลางและขนาดย่อม
และนำเสนอสินเชื่อและบริการใหม่ๆ ของธนาคาร ทั้งนี้
ธนาคารได้ปรับปรุงการปฏิบัติงานภายในให้มีประสิทธิภาพมากขึ้น
ตลอดจนจะพัฒนาการบริการในลักษณะ One Stop Service
ให้ลูกค้าสามารถขอใช้บริการทางการเงินผ่านทางเจ้าหน้าที่บริหารความสัมพันธ์ (Relationship
Manager) ที่มีความรอบรู้เรื่องผลิตภัณฑ์และบริการต่างๆ เพียงแห่งเดียว
เพื่อให้ตอบสนองทันต่อความต้องการและเกิดความพึงพอใจสูงสุด

กลุ่มธุรกิจลูกค้าขนาดกลางและขนาดย่อม (SMEs Banking Group)

-   ประเภทและกลุ่มลูกค้าเป้าหมาย

กลุ่มลูกค้าขนาดกลางและขนาดย่อมของธนาคาร สามารถแบ่งแยกออกเป็น 3 กลุ่ม คือ

1.  กลุ่ม Mid-Cap คือ กลุ่มผู้ประกอบการธุรกิจขนาดกลาง ซึ่งมีวงเงินสินเชื่อตั้งแต่ 50 - 300
    ล้านบาท และมีรายได้ระหว่าง 500 - 1,000 ล้านบาท

2.  กลุ่ม SmallBiz คือ กลุ่มผู้ประกอบการธุรกิจขนาดย่อม ซึ่งมีวงเงินสินเชื่อตั้งแต่ 5 - 50
    ล้านบาท และมีรายได้ระหว่าง 50 - 500 ล้านบาท

3.  กลุ่มเจ้าของกิจการ คือ กลุ่มผู้ประกอบธุรกิจขนาดเล็กและผู้ประกอบการที่มีวิชาชีพเฉพาะ
    ซึ่งมีวงเงินสินเชื่อไม่เกิน 5 ล้านบาท และมีรายได้ไม่เกิน 50 ล้านบาท

-   นโยบายและลักษณะการตลาดผลิตภัณฑ์

ธนาคารมีนโยบายมุ่งเน้นขยายสินเชื่อและการทำธุรกรรมทางการเงินแก่ผู้ประกอบการธุรกิจขนาดกลางและขนาดย่อม
(SMEs) โดยมีสายงานธุรกิจสาขา (Branch Banking Group)
เป็นผู้ดำเนินการขยายธุรกิจผ่านช่องทางการจำหน่ายของสาขา
จากการประเมินผลงานของธนาคารพบว่า ในช่วงปี 2549 ธนาคารเป็น 1 ใน 5
ธนาคารพาณิชย์ที่มีส่วนแบ่งการตลาดสินเชื่อและบริการธุรกิจ SMEs เกินร้อยละ 10
และมีอัตราการเจริญเติบโตของสินเชื่อลูกค้า SMEs ในเกณฑ์สูง

ผลการประเมินความสามารถของธนาคารเปรียบเทียบกับคู่แข่งขันรายใหญ่อื่นๆ ได้แสดงให้เห็นว่า
ธนาคารมีศักยภาพที่โดดเด่นในด้านพันธมิตรและความสัมพันธ์ทางธุรกิจ นอกจากนี้
ธนาคารได้มีการพัฒนาผลิตภัณฑ์และบริการเพื่อให้สอดคล้องกับความต้องการของลูกค้าเฉพาะกลุ่มที่หลากหลาย
ซึ่งได้รับการตอบรับจากลูกค้าเป็นอย่างดี เช่น ลูกค้ากลุ่มที่ได้รับการส่งเสริมจากภาครัฐบาล
ประกอบไปด้วย สินเชื่อเพื่อการอนุรักษ์พลังงาน
สินเชื่อร่วมกับสำนักงานพัฒนาวิทยาศาสตร์และเทคโนโลยีแห่งชาติ (สวทช.)
และสินเชื่อเพื่อการพัฒนาสิ่งประดิษฐ์ใหม่ (นวัตกรรม) เป็นต้น
ซึ่งจากการดำเนินงานที่ผ่านมาถือได้ว่าธนาคารเป็นสถาบันการเงินชั้นนำที่ให้บริการอย่างมีประสิทธิภาพแบบครบวงจร
โดยเน้นการให้บริการควบคู่กับการให้คำแนะนำปรึกษา
และในขณะเดียวกันยังให้ความสำคัญในการผลักดันนโยบายรัฐบาลเพื่อทำให้ธุรกิจ SMEs
เป็นแหล่งสร้างงาน แหล่งกระจายรายได้ และสร้างนวัตกรรม
ซึ่งเป็นรากฐานที่สำคัญในการเสริมสร้างความแข็งแกร่งและการเจริญเติบโตของเศรษฐกิจไทยในระยะยาว

ในปี 2550 เพื่อความชัดเจนยิ่งขึ้นในโครงสร้างองค์กรของธนาคาร
ธนาคารมีแนวทางที่จะจัดตั้งกลุ่มธุรกิจขนาดกลางและขนาดย่อม หรือ SMEs Banking Group
เพื่อเพิ่มความแข็งแกร่งให้โครงสร้างการดำเนินงานและช่องทางการจัดจำหน่าย
ซึ่งจะมีผลทำให้การกำหนดกลยุทธ์ด้านธุรกิจ SMEs
มีความแข็งแกร่งมากขึ้นและช่วยเพิ่มประสิทธิผลในการขยายฐานลูกค้า SMEs ของธนาคารในอนาคต

-   กลยุทธ์การแข่งขัน

ในปี 2550 ธนาคารได้ประเมินว่าการแข่งขันระหว่างธนาคารเพื่อขยายฐานลูกค้า SMEs
จะทวีความรุนแรงมากขึ้น ดังนั้น จึงได้มีการกำหนดกลยุทธ์การแข่งขัน ซึ่งประกอบด้วย

1.  การเพิ่มความพึงพอใจของลูกค้า
    ตรงกับความต้องการของแต่ละกลุ่มโดยจัดให้มีผู้เชี่ยวชาญด้านธุรกิจ SMEs ประจำอยู่ที่ SMEs
    Coverage Centers เพื่อเพิ่มประสิทธิภาพการให้บริการลูกค้า SMEs โดยเฉพาะกลุ่ม
    Mid-Cap จัดให้มีเจ้าหน้าที่การตลาด SMEs ให้บริการในสาขาที่กำหนด
    เพื่อเสริมเครือข่ายการบริการโดยเฉพาะสำหรับกลุ่ม SmallBiz
    จัดให้สาขาบริการกลุ่มเจ้าของกิจการอย่างครอบคลุม

2.  การพัฒนาผลิตภัณฑ์ใหม่ๆ ซึ่งตอบสนองความต้องการของลูกค้าเฉพาะกลุ่ม เช่น SME Express
    บริการด้านสภาพคล่อง และบริการด้านการลงทุน เป็นต้น

3.  การพัฒนากระบวนการภายใน โดยเพิ่มความรวดเร็วของกระบวนการอนุมัติสินเชื่อโดยใช้
    Program Lending และเพิ่มประสิทธิภาพการให้บริการการค้าต่างประเทศ (Trade
    Finance) รวมทั้งเพิ่มความรวดเร็วและรัดกุมในเรื่องการอนุมัติสินเชื่อ โดยใช้ระบบ
    Credit Scoring เพื่อวัดระดับความเสี่ยงของลูกค้ากลุ่ม SmallBiz
    และกลุ่มเจ้าของกิจการ

4.  การพัฒนาสมรรถนะของพนักงาน
    โดยการจัดฝึกอบรมเพิ่มพูนความรู้และความเข้าใจในผลิตภัณฑ์และการให้บริการลูกค้าอย่างเหมาะสมแก่พนักงาน
    โดยเน้นการใช้เครื่องมือประเมินความต้องการลูกค้า (Product Suite Tool) มาช่วย

ทั้งนี้ ธนาคารจะมีการเปลี่ยนแปลงรูปแบบการให้บริการในปี 2550
ซึ่งจะเสริมสร้างความเป็นหนึ่งในผู้นำธุรกิจ SMEs ของประเทศไทย

กลุ่มธุรกิจลูกค้ารายย่อย (Consumer Banking Group)

-   ประเภทและกลุ่มลูกค้าเป้าหมาย

ธนาคารได้จัดแบ่งลูกค้ารายย่อยของธนาคารสามารถออกเป็น 3 กลุ่ม คือ

1.  กลุ่ม Premier คือ กลุ่มลูกค้ารายย่อยที่มีรายได้ประจำมากกว่า 30,000 บาทต่อเดือน

2.  กลุ่ม Mass คือ กลุ่มลูกค้ารายย่อยที่มีรายได้ประจำระหว่าง 15,000 - 30,000
    บาทต่อเดือน

3.  กลุ่ม Sub-prime คือ กลุ่มลูกค้ารายย่อยที่มีรายได้ประจำน้อยกว่า 15,000 บาทต่อเดือน

นอกจากนี้ ธนาคารได้เตรียมการให้บริการ Private Banking และ Wealth Management
สำหรับลูกค้าเงินฝากรายใหญ่เป็นการเฉพาะเพื่อขยายฐานของกลุ่มลูกค้าให้กว้างขวางเพิ่มมากขึ้น
ซึ่งจะเริ่มให้บริการภายในปี 2550

-   นโยบายและลักษณะการตลาดผลิตภัณฑ์

สายงานธุรกิจรายย่อยรับผิดชอบในการกำหนดกลยุทธ์ และพัฒนาผลิตภัณฑ์และบริการทางการเงิน
โดยมีสาขาทั่วประเทศและพนักงานขายตรงเป็นช่องทางการจำหน่ายหลัก ในรอบปีที่ผ่านมา
ธนาคารได้นำเสนอผลิตภัณฑ์และบริการเพื่อตอบสนองความต้องการของลูกค้าที่หลากหลาย
และเพิ่มสิทธิประโยชน์แก่ลูกค้าเพื่อให้เหมาะสมกับสภาวะการแข่งขัน รวมถึงการเพิ่มสิทธิประโยชน์
ตลอดจนทางเลือกที่เหมาะสมและสอดคล้องกับวัตถุประสงค์การใช้สินเชื่อของลูกค้า
โดยมีการนำเสนออัตราดอกเบี้ยในอัตราที่เหมาะสมกับสภาวะตลาดและการแข่งขันในแต่ละช่วงเวลาในขณะเดียวกันธนาคารได้ร่วมมือกับพันธมิตรทางธุรกิจเพื่อขยายโอกาสในการนำเสนอผลิตภัณฑ์ที่ตรงกับความต้องการของลูกค้าในแต่ละกลุ่มมากยิ่งขึ้น

1.  ผลิตภัณฑ์สินเชื่อเพื่อที่อยู่อาศัย (Secured Loan)

ธนาคารได้พัฒนาผลิตภัณฑ์สินเชื่อประเภท Secured Loan ซึ่งเน้นผลิตภัณฑ์สินเชื่อที่อยู่อาศัย
โดยพัฒนาและปรับปรุงหลักเกณฑ์เงื่อนไขของผลิตภัณฑ์เพื่อรองรับการให้บริการกับบริษัทผู้ประกอบการที่อยู่อาศัยที่เป็นพันธมิตรของธนาคาร
และเพื่อเพิ่มทางเลือกให้กับลูกค้ามากขึ้น ผลิตภัณฑ์ Secured Loan ที่สำคัญ ได้แก่
สินเชื่อบ้านผ่อนชำระคืนตามการเติบโตของรายได้ (TMB Step) สินเชื่ออเนกประสงค์ TMB
MortgagePlus

2.  ผลิตภัณฑ์สินเชื่อส่วนบุคคล (Unsecured Loan)

ธนาคารได้พัฒนาผลิตภัณฑ์สินเชื่อประเภท Unsecured Loan
โดยปรับปรุงการให้บริการและระยะเวลาการให้บริการที่รวดเร็วขึ้น
และสามารถแข่งขันกับสถาบันการเงินอื่นได้
รวมทั้งมีการออกโปรแกรมส่งเสริมการขายเพื่อขยายฐานลูกค้ารายใหม่ด้วยอัตราดอกเบี้ยต่ำในช่วงแรก
อีกทั้งยังมีโปรแกรมส่งเสริมการขายให้กับลูกค้ารายเก่า
เพื่อรักษาฐานลูกค้ารายเดิมเอาไว้กับธนาคารอย่างต่อเนื่อง ผลิตภัณฑ์ Unsecured Loan ที่สำคัญ
ได้แก่ สินเชื่อบุคคล TMB CreditPlus และ TMB PersonalPlus

3.  ผลิตภัณฑ์สินเชื่อประเภทสวัสดิการ (Welfare Loan)

สำหรับผลิตภัณฑ์สินเชื่อประเภท Welfare Loan
ธนาคารได้มีการปรับปรุงหลักเกณฑ์เงื่อนไขของผลิตภัณฑ์เพื่อรองรับกับความต้องการของลูกค้าในแต่ละกลุ่มเป้าหมาย
อาทิ ลูกค้าประเภทรัฐวิสาหกิจ ข้าราชการ และบริษัทที่รับเงินเดือนผ่านธนาคาร
รวมถึงทำการขายข้ามผลิตภัณฑ์ (Cross Selling)
ผลิตภัณฑ์ธุรกิจรายย่อยกับผลิตภัณฑ์อื่นของธนาคาร ทั้งนี้ เพื่อเป็นการขยายฐานธุรกิจของธนาคาร

4.  ผลิตภัณฑ์เงินฝาก

ในส่วนของผลิตภัณฑ์เงินฝาก ธนาคารมีการพัฒนาและออกผลิตภัณฑ์ใหม่ให้มีความหลากหลาย
เพื่อตอบสนองความต้องการของลูกค้าแต่ละกลุ่ม และเพิ่มความสามารถการแข่งขันในตลาดได้
โดยสร้างมูลค่าเพิ่มให้กับผลิตภัณฑ์ เช่น สิทธิประโยชน์จากการประกันอุบัติเหตุกับบัญชีเงินฝาก
การกำหนดอัตราดอกเบี้ยให้สอดคล้องกับสภาพคล่องของธนาคาร และสภาวะการแข่งขันในตลาด
เป็นต้น ทั้งนี้ ผลิตภัณฑ์เงินฝากที่ธนาคารนำเสนอมี 4 ประเภทใหญ่ๆ คือ เงินฝากกระแสรายวัน
เงินฝากออมทรัพย์ เงินฝากประจำ และเงินฝากอื่นๆ เช่น บัตรเงินฝาก เป็นต้น

5.  ผลิตภัณฑ์บัตรทางการเงิน

บริการบัตรทางการเงินเป็นบริการที่มีการแข่งขันที่สูงมาโดยตลอดสำหรับปีที่ผ่านๆ มา อย่างไรก็ดี
ธนาคารได้มีแผนที่จะการขยายฐานผู้ถือบัตร โดยเน้นลูกค้าผู้ถือบัตรกลุ่มใหม่ที่มีศักยภาพ
โดยใช้กลยุทธ์ในการออกรายการส่งเสริมการขายอย่างต่อเนื่อง
ทั้งด้านของการหาผู้ถือบัตรใหม่และการกระตุ้นให้ผู้ถือบัตรหันมาใช้บัตรของธนาคารในการใช้จ่ายให้มากขึ้น
ซึ่งจะเป็นการเพิ่มรายได้จากการประกอบธุรกิจบัตรให้แก่ธนาคาร
ทั้งจากรายได้ค่าธรรมเนียมการใช้บัตรและดอกเบี้ย ผลิตภัณฑ์บัตรทางการเงินที่สำคัญ ประกอบด้วย
บัตรเดบิตเฉลิมพระเกียรติ 80 พรรษา(Inspiration Card) บัตรเดบิต Buddy Card
บัตรเดบิต Visa Electron (TMB Universal Shopping Card) บัตรเครดิต VISA CARD
บัตรเครดิต MasterCard

6.  ผลิตภัณฑ์ด้านประกันภัยและประกันชีวิต

สำหรับผลิตภัณฑ์ด้านประกันภัยและประกันชีวิต
ธนาคารได้ร่วมพัฒนาผลิตภัณฑ์และเป็นตัวแทนจำหน่ายให้กับบริษัทประกันที่เป็นพันธมิตรทางธุรกิจกับธนาคาร
ซึ่งจะเป็นการขยายฐานลูกค้าของธนาคารและสร้างความมั่นคงในด้านรายได้ค่าธรรมเนียมให้กับธนาคารในระยะยาว
อาทิ ทีเอ็มบี ทรัพย์นำสุข (TMB Sap Num Suk) ทีเอ็มบี คาร์ดิฟ แฮปปี้โลน (TMB Cardif
Happy Loan) ทีเอ็มบี เซฟตี้ไดรฟ์ (TMB Safety Drive) เป็นต้น

ในปี 2550 ธนาคารจะปรับปรุงโครงสร้างการดำเนินงานเกี่ยวกับธุรกิจลูกค้ารายย่อย
โดยมีนโยบายเชิงรุกเพื่อขยายฐานลูกค้ารายย่อย
และเพิ่มรายได้ค่าธรรมเนียมจากการขายผลิตภัณฑ์ของธุรกิจอื่นซึ่งอยู่นอกเหนือธุรกรรมปกติของธนาคารในลักษณะการขายข้ามผลิตภัณฑ์
(Cross Selling) เพื่อให้สอดคล้องกับแผนบริหารการเปลี่ยนแปลงของธนาคาร
อันจะทำให้เกิดความคล่องตัวในการกำหนดกลยุทธ์การแข่งขันและเพิ่มรายได้ค่าธรรมเนียมและรายได้อื่นๆ

-   กลยุทธ์การแข่งขัน

กลยุทธ์สำหรับปี 2550 ธนาคารจะเน้นการเสริมสร้างแบรนด์ TMB ซึ่งแสดงถึงความเป็น
“Understanding Partner” หรือ “คู่คิดที่รู้ใจ”
ควบคู่กับการปรับปรุงและพัฒนาระบบการให้บริการลูกค้ารายย่อยเพื่อช่วยสนับสนุนการเพิ่มรายได้จากค่าธรรมเนียมและค่าบริการอื่นๆ
และการเปลี่ยนแปลงโครงสร้างเงินทุนของธนาคาร ทั้งนี้ ธนาคารจะได้พัฒนาผลิตภัณฑ์ใหม่ๆ
พร้อมกับเสนอสิทธิประโยชน์เพิ่มในผลิตภัณฑ์ให้แก่ลูกค้า
และกระตุ้นให้สาขามุ่งเน้นการขายอย่างเต็มศักยภาพ
ซึ่งจากการร่วมดำเนินการทดลองกับสาขาในกรุงเทพฯ
พบว่าสาขาของธนาคารทหารไทยยังมีศักยภาพในการทำธุรกิจรายย่อยเพิ่มได้อีกไม่น้อยกว่าร้อยละ
80 ในขณะเดียวกัน ธนาคารจะพัฒนาช่องทางการจำหน่ายผลิตภัณฑ์ร่วมกับองค์กรพันธมิตร
เพื่อสนับสนุนให้มีการใช้ผลิตภัณฑ์ของธนาคารอย่างต่อเนื่อง ทั้งนี้
ธนาคารจะได้มีการจัดฝึกอบรมพนักงานให้มีความรู้ความเข้าใจในตัวผลิตภัณฑ์และกระบวนการขาย
ตลอดจนจัดกิจกรรมเพื่อส่งเสริมการขายให้มากยิ่งขึ้น

-   ช่องทางการจัดจำหน่าย

ธนาคารได้ตระหนักถึงความสำคัญของช่องทางในการที่จะนำเสนอผลิตภัณฑ์และบริการให้ครอบคลุมทุกกลุ่มลูกค้าเป้าหมายและตอบสนองกับสภาวะการแข่งขันที่รุนแรง
โดยธนาคารมีช่องทางการจัดจำหน่ายผลิตภัณฑ์และบริการที่หลากหลาย ดังต่อไปนี้

-   เครือข่ายสาขา (Branch Network)
    ธนาคารใช้สาขาเป็นช่องทางหลักในการขายผลิตภัณฑ์และให้บริการทางการเงิน
    โดยมีพนักงานในสาขาทำหน้าที่ในการขายผลิตภัณฑ์และบริการต่างๆ
    ของธนาคารให้กับลูกค้าธุรกิจและลูกค้ารายย่อยทั่วประเทศ ทั้งนี้ ในปี 2550
    ธนาคารจะขยายศูนย์ธุรกิจ SMEs ในแต่ละภูมิภาค โดยจะมีผู้เชี่ยวชาญด้านผลิตภัณฑ์ SMEs
    ประจำอยู่เพื่อคอยให้การสนับสนุนสาขา และธนาคารมีนโยบายจัดแบ่งสาขาออกเป็น
    Financial Center Branch และ Retail Branch โดย Financial Center
    Branch จะมีศักยภาพในการให้บริการต่างๆ อย่างเต็มรูปแบบ สำหรับ Retail Branch
    จะช่วยแนะนำลูกค้าเกี่ยวกับผลิตภัณฑ์และบริการที่มีอยู่อย่างครบครัน และเป็น One-Stop
    Service คอยประสานงานสำหรับผลิตภัณฑ์อื่นๆ

-   ทีมบริการลูกค้าสัมพันธ์ (Relationship Manager)
    สำหรับลูกค้าขนาดกลางและลูกค้าขนาดใหญ่ ธนาคารได้จัดทีมบริการลูกค้าสัมพันธ์ หรือ
    Relationship Manager ให้บริการโดยตรง
    สำหรับลูกค้าขนาดใหญ่ทีมจะให้บริการจากสำนักงานใหญ่ ส่วนลูกค้าขนาดกลางจะอยู่ที่ศูนย์ธุรกิจ
    SMEs

-   สำนักงานแลกเปลี่ยนเงินตรา (Bureau De Change)
    ธนาคารใช้สำนักงานแลกเปลี่ยนเงินตราเป็นช่องทางในการซื้อขายเงินตราต่างประเทศ
    โดยมีกลุ่มเป้าหมายคือลูกค้าที่เป็นนักท่องเที่ยวชาวต่างชาติและผู้ที่จะเดินทางไปต่างประเทศ ณ
    วันที่ 31 ธันวาคม 2549 ธนาคารมีสำนักงานแลกเปลี่ยนเงินตราทั้งหมด 104 แห่งทั่วประเทศ
    นับเป็นอันดับสองของตลาด โดยที่สำนักงานแลกเปลี่ยนเงินตราจำนวน 18 แห่ง
    ตั้งอยู่ภายในอาคารผู้โดยสารของสนามบินสุวรรณภูมิ
    ซึ่งเป็นเพียงหนึ่งในสองธนาคารที่ได้รับสิทธิการให้บริการ ทั้งนี้
    ธนาคารทหารไทยมีประสบการณ์ที่ยาวนานในเรื่องธุรกิจแลกเปลี่ยนเงินตราต่างประเทศและเป็นธนาคารแรกที่ให้บริการในสนามบินดอนเมือง

-   ศูนย์ธุรกิจต่างประเทศ (International Business Center) ณ วันที่ 31 ธันวาคม
    2549 ธนาคารมีศูนย์ธุรกิจต่างประเทศทั้งหมด 13 แห่งทั่วประเทศ
    ธนาคารใช้ศูนย์ธุรกิจต่างประเทศเป็นช่องทางในการขายผลิตภัณฑ์และอำนวยความสะดวกด้านการบริการทางการเงินรวมถึงให้คำปรึกษาในด้านการค้าระหว่างประเทศให้มีประสิทธิภาพสูงสุด
    ไม่ว่าจะเป็นการส่งออกหรือนำเข้าสินค้า
    รวมถึงกฎหมายเกี่ยวกับการค้าระหว่างประเทศที่มีความละเอียดอ่อนในการดำเนินการ

-   TMB Smart Banking (Electronic Banking) ธนาคารใช้สื่อและอุปกรณ์อิเล็กทรอนิกส์
    เช่น เครื่องเอทีเอ็ม เครื่องรับฝากเงินอัตโนมัติ (เครื่องเอดีเอ็ม)
    เครื่องปรับสมุดเงินฝากอัตโนมัติ อินเตอร์เน็ตแบงค์กิ้ง เป็นต้น
    เพื่ออำนวยความสะดวกแก่ลูกค้าที่ต้องการใช้บริการทางการเงิน
    โดยธนาคารได้ลงทุนพัฒนาขีดความสามารถในการให้บริการของสื่อและอุปกรณ์อิเล็กทรอนิกส์อย่างต่อเนื่องเพื่อรองรับความต้องการทำธุรกรรมทางการเงินที่เพิ่มขึ้นในอนาคต

-   การขายตรง (Direct Sales Force)
    เป็นช่องทางการเสนอขายผลิตภัณฑ์สินเชื่อรายย่อยทั้งประเภทมีหลักประกันและไม่มีหลักประกันในลักษณะการขายตรง
    สำหรับช่องทางการเสนอขายสินเชื่อประเภทที่อยู่อาศัยนั้น
    จะมีทีมที่ทำหน้าที่ประสานงานกับผู้ประกอบการโครงการที่อยู่อาศัยต่างๆ
    เพื่อนำเสนอขายบริการทางด้านสินเชื่อให้กับลูกค้า
    และยังมีส่วนในการสนับสนุนสาขาให้การเสนอขายผลิตภัณฑ์ของธนาคาร
    เป็นไปอย่างมีประสิทธิภาพมากขึ้น

-   Tele Sales
    เป็นช่องทางการขายผลิตภัณฑ์สินเชื่อไม่มีหลักประกันของธนาคารผ่านทางโทรศัพท์ให้กับกลุ่มลูกค้าเป้าหมาย
    รวมไปถึงการเสนอขายผลิตภัณฑ์ด้วยการ Cross Selling กับฐานลูกค้าเดิมของธนาคาร

-   TMB Call Center บริการ TMB Phone Banking
    เป็นช่องทางหนึ่งที่ธนาคารเปิดให้บริการแก่ลูกค้าทางโทรศัพท์ เพื่อเพิ่มความสะดวกแก่ลูกค้า
    โดยลูกค้าสามารถติดต่อขอรับบริการต่างๆ รวมไปถึงสามารถสอบถามข้อมูลผลิตภัณฑ์ต่างๆ
    ได้ตลอด 24 ชั่วโมง โดยไม่มีวันหยุด

-   บริษัทในเครือ (Subsidiaries)
    ธนาคารร่วมมือกับบริษัทในเครือเพื่อสนับสนุนการให้บริการทางการเงินต่างๆ อาทิ
    การค้าหลักทรัพย์ การบริหารจัดการกองทุน

-   การเข้าร่วมงานนิทรรศการทางการเงิน ในหน่วยงานและสถานที่ต่างๆ อาทิ
    การร่วมงานมหกรรม Money Expo ซึ่งจัดที่จังหวัดนครราชสีมา กรุงเทพฯ และเชียงใหม่
    เพื่อสนับสนุนการจำหน่ายผลิตภัณฑ์ของธนาคาร ได้แก่ สินเชื่อบ้านและที่อยู่อาศัย สินเชื่อบุคคล
    และเป็นช่องทางการสื่อสารภาพลักษณ์ใหม่ของธนาคารอีกช่องทางหนึ่ง

สรุปภาพรวมการใช้ช่องทางการจำหน่ายของกลุ่มธุรกิจของธนาคาร

+------------------------+--------------+---------------+-------------+
| ช่องทางการจำหน่าย        | กลุ่มธุรกิจลูกค้า  | กลุ่ม           | กลุ่มธุรกิจลูกค้า |
|                        |              | ธุรกิจลูกค้าขนาดก |             |
|                        | ขนาดใหญ่      | ลางและขนาดย่อม | รายย่อย      |
+------------------------+--------------+---------------+-------------+
| เครือข่ายสาขา            |              |               |             |
+------------------------+--------------+---------------+-------------+
| ทีมลูกค้าสัมพันธ์            |              |               |             |
+------------------------+--------------+---------------+-------------+
| สำนักงานแลกเปลี่ยนเงินตรา  |              |               |             |
+------------------------+--------------+---------------+-------------+
| ศูนย์ธุรกิจต่างประเทศ       |              |               |             |
+------------------------+--------------+---------------+-------------+
| Electronic Banking     |              |               |             |
+------------------------+--------------+---------------+-------------+
| ช่องทางขายตรง           |              |               |             |
+------------------------+--------------+---------------+-------------+
| Tele Sales             |              |               |             |
+------------------------+--------------+---------------+-------------+
| TMB Call Center        |              |               |             |
+------------------------+--------------+---------------+-------------+
| บริษัทในเครือ             |              |               |             |
+------------------------+--------------+---------------+-------------+
| การเข้าร                |              |               |             |
| ่วมงานนิทรรศการทางการเงิน |              |               |             |
+------------------------+--------------+---------------+-------------+

^(สรุป จำนวนช่องทางการจำหน่ายที่สำคัญของธนาคาร) 1

+--------------------+-------------------+----------------+-----------+
|                    | กรุงเทพฯ และปริมณฑล | ภูมิภาค          | รวม       |
+--------------------+-------------------+----------------+-----------+
| สาขา               | 205               | 259            | 464³      |
|                    |                   |                |           |
| -   สาขาเต็มรูปแบบ   | 139²              | 216            | 355       |
|                    |                   |                |           |
| -   สาขาย่อย        | 66                | 43             | 109       |
+--------------------+-------------------+----------------+-----------+
| สำน                | 36                | 68             | 104⁴      |
| ักงานแลกเปลี่ยนเงินตรา |                   |                |           |
+--------------------+-------------------+----------------+-----------+
| ศูนย์ธุรกิจต่างประเทศ   | 8                 | 5              | 13        |
+--------------------+-------------------+----------------+-----------+
| เครื่องเอทีเอ็ม        | 891               | 860            | 1,751     |
+--------------------+-------------------+----------------+-----------+
| เครื่องเอดีเอ็ม        | 31                | 10             | 41        |
+--------------------+-------------------+----------------+-----------+

¹ ข้อมูล ณ วันที่ 31 ธันวาคม 2549 ³ ไม่รวมสาขาต่างประเทศ 3 สาขา

² รวมสำนักงานใหญ่ ⁴ รวมรถแลกเปลี่ยนเงิน 1 คัน

ภาวะการแข่งขัน

-   ภาวะธุรกิจธนาคารพาณิชย์

ในปี 2549 การแข่งขันของธุรกิจธนาคารพาณิชย์ทวีความรุนแรงมากขึ้นอย่างชัดเจน
เพราะนอกจากจำนวนคู่แข่งในธุรกิจธนาคารพาณิชย์เองที่เพิ่มขึ้นเป็น 17 แห่ง
โดยเป็นธนาคารที่ให้บริการครบวงจร 14 แห่ง ธนาคารเพื่อรายย่อย จำนวน 2 แห่ง และ
Subsidiary 1 แห่ง และธนาคารพาณิชย์ยังต้องแข่งขันกับแหล่งระดมเงินทุนอื่นๆ อาทิ ตลาดทุน
ทำให้บริษัทต่างๆ สามารถระดมทุนในตลาดหุ้น และตลาดตราสารหนี้ได้
สะท้อนจากส่วนแบ่งตลาดในการให้สินเชื่อของธนาคารพาณิชย์ในระบบน้อยลง
เมื่อเปรียบเทียบกับมูลค่าการระดมทุนในตลาดหุ้นและตราสารหนี้
นอกจากนี้ยังมีสถาบันการเงินที่ไม่ใช่ธนาคาร (Non-Bank)
ที่ให้บริการสินเชื่อบัตรเครดิตและสินเชื่อบุคคล
รวมทั้งสถาบันการเงินเฉพาะกิจของรัฐที่เริ่มแข่งขันโดยตรงกับธนาคารพาณิชย์เอกชนทั้งด้านผลิตภัณฑ์
เงินฝากและสินเชื่อผู้บริโภค รวมทั้ง ยังมีกลุ่มธุรกิจอื่น เช่น
ธุรกิจโทรคมนาคมที่เริ่มเป็นคู่แข่งทางอ้อมในการให้บริการด้านการชำระเงิน ตลอดจนบริษัทประกัน
ที่มีบทบาทแข่งขันในตลาดการออมด้วยเช่นกัน

จากการแข่งขันที่รุนแรงขึ้น ทำให้ผลประกอบการโดยรวมของธนาคารพาณิชย์
(ธนาคารที่ให้บริการครบวงจร 14 แห่ง) ในปี 2549 ปรับลดลง โดยมีกำไรสุทธิ 56,719
ล้านบาท ลดลงร้อยละ 40.5 จากปี 2548
ซึ่งได้รับผลกระทบจากการปล่อยสินเชื่อของธนาคารพาณิชย์ส่วนใหญ่ไม่เป็นไปตามเป้าหมาย
และต้องรับรู้ผลกระทบจากการปรับขึ้นอัตราดอกเบี้ยเงินฝาก
และโปรแกรมผลิตภัณฑ์เงินฝากพิเศษที่ออกมาในช่วงต้นปี
รวมทั้งมีค่าใช้จ่ายที่มิใช่ดอกเบี้ยที่สูงขึ้นจากการปรับปรุงระบบงานด้านต่างๆ
เพื่อสอดรับกับมาตรการการกำกับดูแลของทางการที่เข้มงวดขึ้น อาทิ
การดำรงเงินกองทุนภายใต้หลักเกณฑ์ Basel II
การเตรียมการเพื่อรองรับการใช้มาตรฐานบัญชีระหว่างประเทศ ฉบับที่ 39 (IAS39)
ตลอดจนการลงทุนในระบบเทคโนโลยีและการเร่งขยายสาขา และที่สำคัญคือ
ภาระการตั้งสำรองที่สูงขึ้นตามที่ธนาคารแห่งประเทศไทยได้กำหนดหลักเกณฑ์เพื่อเตรียมความพร้อมในการปฏิบัติตามจากมาตรฐานบัญชีระหว่างประเทศ
IAS 39

ส่วนแบ่งการตลาดสินทรัพย์ เงินฝากและเงินให้สินเชื่อหลังหักค่าเผื่อหนี้สงสัยจะสูญ ณ 31 ธันวาคม
2549

[TABLE]

 ที่มา : ธนาคารแห่งประเทศไทย 

-   สินเชื่อ

ปี 2549 ธนาคารพาณิชย์ไทยมีปริมาณสินเชื่อสุทธิทั้งสิ้น 4,938,680 ล้านบาท เพิ่มขึ้นจากสิ้นปี
2548 ร้อยละ 6.2 ซึ่งชะลอจากปี 2548 ที่ขยายตัวอยู่ที่ร้อยละ 8.7
เนื่องจากการบริโภคและการลงทุนที่ชะลอลงจากการเพิ่มขึ้นของราคาน้ำมัน และอัตราเงินเฟ้อ
ประกอบกับความไม่แน่นอนของสถานการณ์ทางการเมือง
ทำให้เกิดการชะลอการลงทุนในโครงการใหม่ทั้งภาครัฐและเอกชน
ในขณะที่อยู่ในวัฏจักรของอัตราดอกเบี้ยขาขึ้น โดยอัตราดอกเบี้ยเงินให้สินเชื่อ (MLR)
ปรับสูงขึ้นจากร้อยละ 6.50-8.00 ณ สิ้นปี 2548 เป็นร้อยละ 7.50-8.30 ณ สิ้นปี 2549 ทั้งนี้
สินเชื่อที่ยังมีบทบาทสำคัญยังคงเป็นสินเชื่อที่มาจาก 3 ประเภทธุรกิจหลัก ได้แก่ การผลิต
การอุปโภคบริโภคส่วนบุคคล และการค้าส่งค้าปลีก ซึ่งมีสัดส่วนร้อยละ 27, 17 และ 20
ต่อสินเชื่อรวม ตามลำดับ

สำหรับภาวะแข่งขันในผลิตภัณฑ์สินเชื่อ ธนาคารพาณิชย์แต่ละแห่งพยายามเพิ่มส่วนแบ่งตลาดสินเชื่อ
SMEs และสินเชื่อรายย่อยกันอย่างเข้มข้น โดยกำหนดเป้าหมายขยายฐานลูกค้าในกลุ่มนี้เพิ่มขึ้น
ซึ่งส่วนหนึ่งเป็นเพราะการอิ่มตัวของสินเชื่อขนาดใหญ่จากการที่ผู้ประกอบธุรกิจขนาดใหญ่มีความสามารถระดมทุนด้วยตัวเองได้ในระดับหนึ่ง
โดยในปี 2549 ยอดคงค้างสินเชื่อส่วนหนึ่งได้รับผลกระทบจากการชำระคืนหนี้ในกลุ่มลูกค้าขนาดใหญ่
ขณะที่ผู้ประกอบการ SMEs และผู้บริโภครายย่อยยังต้องพึ่งแหล่งเงินจากธนาคารพาณิชย์เป็นสำคัญ
ประกอบกับพอร์ตสินเชื่อ SMEs
และสินเชื่อรายย่อยจะได้รับประโยชน์จากการมีน้ำหนักความเสี่ยงที่ลดลงตามมาตรการการดำรงเงินกองทุนตามหลักเกณฑ์
Basel II อย่างไรก็ดี
อัตราการเติบโตของสินเชื่อแต่ละประเภทดังกล่าวจะมีความแตกต่างกันระหว่างธนาคารแต่ละแห่ง
ตามนโยบายการรุกธุรกิจและฐานลูกค้า
แต่โดยภาพรวมแล้วอัตราการเติบโตของสินเชื่อธุรกิจขนาดใหญ่อยู่ที่ประมาณร้อยละ 2-3
โดยมีสัดส่วนอยู่ประมาณร้อยละ 40 ของสินเชื่อรวม ส่วนสินเชื่อ SMEs
มีอัตราเติบโตประมาณร้อยละ 10 และมีสัดส่วนเกือบร้อยละ 40 ส่วนที่เหลืออีกประมาณร้อยละ 20
เป็นสัดส่วนของสินเชื่อรายย่อยซึ่งมีอัตราการเติบโตของสินเชื่อใกล้เคียงกับสินเชื่อ SMEs ดังนั้น
การวางกลยุทธ์เพื่อเจาะตลาด SMEs และรายย่อยจึงมีความสำคัญ สำหรับทางด้านลูกค้าสินเชื่อ
SMEs ธนาคารพาณิชย์ส่วนใหญ่จะมีการจัดอบรมให้ความรู้ด้านต่างๆ
เพื่อเสริมศักยภาพให้แก่ผู้ประกอบการ
ประกอบกับการอนุมัติวงเงินที่สูงพอและรวดเร็วตามความเหมาะสมของกิจการนั้นๆ
ซึ่งจะทำให้ธนาคารพาณิชย์ได้ลูกค้ารายใหม่หรือลูกค้ามุ่งหวังจากสถาบันการเงินอื่นได้
ส่วนสินเชื่อรายย่อยเช่น สินเชื่อบัตรเครดิต และ สินเชื่อเพื่อที่อยู่อาศัย
ที่ยังมีอัตราการเติบโตต่อเนื่อง จะแข่งขันกันด้วยความรวดเร็วในการอนุมัติสินเชื่อและอัตราดอกเบี้ย
โดยสินเชื่อบัตรเครดิตมีแนวโน้มที่จะเติบโตในอัตราที่ลดลงจากข้อจำกัดของหลักเกณฑ์การกำกับดูแลของทางการที่เป็นการควบคุมไม่ให้มีการใช้จ่ายเกินตัว
อาทิ ต้องชำระขั้นต่ำร้อยละ 10 จากยอดการใช้จ่าย ซึ่งจากเดิมที่สามารถชำระได้ที่ร้อยละ 5
หรืออัตราดอกเบี้ยบัตรเครดิตที่จะเพิ่มขึ้นจากร้อยละ 18 เป็นร้อยละ 20 เป็นต้น

-   เงินฝาก

ปี 2549 เงินฝากของธนาคารพาณิชย์ไทยมีปริมาณทั้งสิ้น 5,950,836 ล้านบาท เพิ่มขึ้นจากปี 2548
ร้อยละ 6.3 ซึ่งเป็นอัตราที่สูงกว่าการเติบโตที่ร้อยละ 5.5 ของปี 2548
โดยเป็นผลมาจากการปรับอัตราดอกเบี้ยเงินฝากสูงขึ้นต่อเนื่องจากปี 2548
จนถึงประมาณปลายไตรมาส 3 อัตราดอกเบี้ยจึงเริ่มทรงตัว โดยอัตราดอกเบี้ยเงินฝากประจำระยะ
12 เดือน เพิ่มขึ้นจากร้อยละ 2.25-4.00 ณ สิ้นปี 2548 เป็นร้อยละ 3.50-5.125 ณ สิ้นปี
2549 นอกจากนี้ ธนาคารพาณิชย์ยังมีการออกผลิตภัณฑ์เงินฝากประจำพิเศษระยะเวลา 7-10 เดือน
ที่ให้อัตราดอกเบี้ยสูงกว่าเงินฝากประจำระยะ 12 เดือน ประมาณร้อยละ 0.50-1.25
เพื่อรักษาฐานลูกค้าและเป็นการควบคุมต้นทุนในภาวะดอกเบี้ยขาขึ้น
ทำให้สภาพคล่องโดยรวมของธนาคารปรับสูงขึ้นต่อเนื่องจากปี 2548

สำหรับภาวะการแข่งขันผลิตภัณฑ์เงินฝาก
ธนาคารพาณิชย์ได้นำเสนอเงินฝากพ่วงผลิตภัณฑ์ทางการเงินอื่นที่น่าสนใจเข้าไปด้วย
เพื่อให้เงินฝากมีความหลากหลายสามารถตอบสนองความต้องการลูกค้าที่มีความซับซ้อนมากขึ้นได้
อาทิ การประกันชีวิตและอุบัติเหตุ การประกันสุขภาพและค่ารักษาพยาบาล เป็นต้น นอกจากนี้
ธนาคารยังเพิ่มทางเลือกการออมเงินในลักษณะอื่น แก่ประชาชนทั่วไปด้วย คือ หุ้นกู้ระยะสั้น
และตั๋วแลกเงิน หรือ Bill of Exchange ซึ่งจะแตกต่างจากการรับฝากเงินอยู่ในประเด็นสำคัญ
คือ มีการกำหนดวงเงินขั้นต่ำอยู่ที่ระดับค่อนข้างสูง เนื่องจากมุ่งเน้นลูกค้าที่มีเงินออมสูงเป็นหลัก
และประชาชนผู้ออมเงินลักษณะดังกล่าวจะไม่ได้รับการคุ้มครองเหมือนกับการฝากเงิน อย่างไรก็ตาม
จากทางเลือกการออมที่มีมากกว่าการฝากเงินในปัจจุบัน
ทำให้ธนาคารพาณิชย์ต้องเสนอทางเลือกการออมเงินประเภทอื่น
จากบริษัทธุรกิจการเงินในเครือด้วย เพื่อมิให้เสียฐานลูกค้าให้กับธนาคารพาณิชย์อื่น เช่น
การเสนอขายหน่วยลงทุน โดยธนาคารพาณิชย์จะสามารถรับค่าธรรมเนียมในการซื้อขาย
ซึ่งลูกค้าก็ยังสามารถนำเงินที่ขายหน่วยลงทุนในภายหน้ากลับมาเป็นเงินฝากได้
ทำให้ธนาคารพาณิชย์ต้องใช้วิธีจูงใจการออมเงินจากฐานลูกค้าเดิมและลูกค้าใหม่ผ่านบริษัทการเงินในเครือ
นอกเหนือจากการกำหนดอัตราดอกเบี้ยให้จูงใจภายใต้เงื่อนไขต้นทุนทางการเงินที่ธนาคารสามารถรับได้

-   รายได้ดอกเบี้ย

ในปี 2549 ธนาคารพาณิชย์ที่จดทะเบียนในประเทศ (ไม่รวมธนาคารเพื่อรายย่อย 2 แห่งและ
Subsidiary 1 แห่ง) มีรายได้ดอกเบี้ยและเงินปันผลรวม 405,422 ล้านบาท เพิ่มขึ้นร้อยละ
44.6 จากปี 2548 ตามการปรับขึ้นของอัตราดอกเบี้ยเงินกู้และการขยายสินเชื่อ อย่างไรก็ดี
เมื่อพิจารณารายได้ดอกเบี้ยและเงินปันผลสุทธิแล้ว ทำได้รวม 232,930 ล้านบาท เพิ่มขึ้น ร้อยละ
16.8 จากปี 2548 เนื่องจากธนาคารมีภาระดอกเบี้ยจ่ายที่สูงขึ้นมากถึงร้อยละ 113
ในภาวะดอกเบี้ยขาขึ้นและการแข่งขันระดมเงินฝากที่รุนแรง

รายได้และค่าใช้จ่ายดอกเบี้ยของธนาคารพาณิชย์ 14 แห่ง ณ 31 ธันวาคม 2549

  ------------------ ----------------------- -- ----------- --------------- ----------- -------------------------- -----------
                                                                                        หน่วย : ล้านบาท              

  ธนาคาร             รายได้ดอกเบี้ยและเงินปันผล                  ค่าใช้จ่ายดอกเบี้ย               รายได้ดอกเบี้ยและเงินปันผลสุทธิ   

                     จำนวน                      เปลี่ยนแปลง   จำนวน           เปลี่ยนแปลง   จำนวน                      เปลี่ยนแปลง
                                                (ร้อยละ)                     (ร้อยละ)                                (ร้อยละ)

  กรุงเทพ             76,769                     37.0        32,494          105.4       44,274                     10.1

  กรุงไทย             67,471                     34.5        21,406          87.2        46,064                     18.9

  ไทยพาณิชย์           49,179                     55.9        18,724          185.8       30,455                     21.9

  กสิกรไทย            51,500                     38.0        17,223          137.6       34,277                     13.9

  ทหารไทย            35,946                     39.1        20,975          85.6        14,971                     3.0

  ขนาดใหญ่ 5 แห่ง      280,864                    39.8        110,823         111.7       170,042                    14.5

  กรุงศรีอยุธยา         34,682                     46.0        16,474          114.0       18,208                     13.4

  นครหลวงไทย         25,336                     41.7        12,716          98.3        12,620                     10.0

  ธนชาต              15,520                     192.3       9,510           235.1       6,010                      143.2

  ไทยธนาคาร          13,472                     56.0        8,098           60.5        5,375                      49.7

  ขนาดกลาง 4 แห่ง     89,011                     60.1        46,798          112.8       42,212                     25.7

  ยูโอบี               10,252                     69.1        4,042           160.8       6,210                      37.6

  สแตนดาร์ดชาร์เตอร์ด   13,172                     77.8        4,378           213.8       8,794                      46.3
  (ไทย)                                                                                                            

  ทิสโก้               4,484                      27.9        2,720           103.6       1,765                      -18.6

  เกียรตินาคิน          5,301                      9.8         2,331           49.9        2,970                      -9.2

  สินเอเซีย            2,338                      60.6        1,401           200.0       937                        -5.3

  ขนาดเล็ก 5 แห่ง      35,547                     52.9        14,871          135.9       20,676                     22.0

  รวม                405,422                    44.6        172,492         113.0       232,930                    16.8
  ------------------ ----------------------- -- ----------- --------------- ----------- -------------------------- -----------

ที่มา : ตลาดหลักทรัพย์แห่งประเทศไทย และ ธนาคารยูโอบี 

-   รายได้ค่าธรรมเนียม

ในปี 2549 ธนาคารพาณิชย์ที่จดทะเบียนในประเทศมีรายได้ค่าธรรมเนียม 58,176
ล้านบาทเพิ่มขึ้นร้อยละ 16.1 จากปีก่อน ที่มาของรายได้ค่าธรรมเนียมหลักๆ
มาจากการขยายตัวของ ธุรกรรมการโอนเงินและเรียกเก็บเงิน บริการบัตร ATM
และบริการทางด้านอิเล็กทรอนิกส์ รวมทั้งบริการบัตรเครดิต โดยคิดเป็นร้อยละ 54.1
ของรายได้ค่าธรรมเนียมรวม ทั้งนี้ สัดส่วนรายได้ค่าธรรมเนียมคิดเป็นร้อยละ 65.3
ของรายได้ที่มิใช่ดอกเบี้ยทั้งหมด
และสัดส่วนรายได้ที่มิใช่ดอกเบี้ยต่อรายได้ดอกเบี้ยและเงินปันผลของธนาคารพาณิชย์ไทยอยู่ที่ 22 ต่อ
78

ตารางแสดงสัดส่วนรายละเอียดรายได้ค่าธรรมเนียมปี 2549

  --------------------------------------------------- -------------------
  ประเภทของค่าธรรมเนียม                                 สัดส่วน (ร้อยละ)

  การรับรอง รับอาวัล และค้ำประกัน                          6.8

  บัตรเครดิต                                            16.8

  บริการบัตร ATM และบริการธนาคารอิเล็กทรอนิกส์อื่นๆ            17.1

  บริการโอนเงินและเรียกเก็บเงิน                            20.1

  บริการที่ปรึกษา                                         0.5

  ค่าธรรมเนียมจัดการ                                     7.1

  การจัดการออก การจัดจำหน่ายหลักทรัพย์ และการค้าตราสารแห่งหนี้  1.8

  การดูแลและเก็บรักษาหลักทรัพย์ของลูกค้า                      1.3

  ค่าธรรมเนียมเกี่ยวกับเช็ค                                 3.4

  ค่าธรรมเนียมการออกเล็ตเตอร์ออฟเครดิต                     3.6

  ค่าธรรมเนียมและบริการอื่นๆ                               21.5

  รวม                                                 100.0
  --------------------------------------------------- -------------------

ที่มา : ธนาคารแห่งประเทศไทย

รายได้ค่าธรรมเนียม เติบโตอย่างต่อเนื่องในอัตราสูงขึ้นเป็นลำดับ และสูงขึ้นอย่างชัดเจนในปี
2548-2549 จากค่าเฉลี่ยอัตราการเติบโตระหว่างปี 2543–2547 ที่ร้อยละ 9 ต่อปี เป็น ร้อยละ
16-17 ในปี 2548 และปี 2549
ซึ่งส่วนหนึ่งเป็นผลจากมาตรการการกำกับดูแลสถาบันการเงินเกี่ยวกับเงินกองทุนที่เข้มงวดขึ้น
ทำให้ธนาคารพาณิชย์ทุกแห่งหันมาเน้นการหารายได้จากค่าธรรมเนียม
เนื่องจากสามารถสร้างรายได้ได้โดยไม่ต้องมีเงินกองทุนของธนาคารสนับสนุนเหมือนกรณีการปล่อยสินเชื่อ
และเมื่อประกอบกับเงื่อนไขทางธุรกิจที่เปลี่ยนแปลงไปผนวกกับมาตรการการกำกับแบบรวมกลุ่มของธนาคารแห่งประเทศไทย
ทำให้ธนาคารพาณิชย์สามารถขยายบริการได้ครบวงจร
และสามารถทำการขายข้ามผลิตภัณฑ์ได้มากขึ้น เอื้อต่อการเพิ่มรายได้ค่าธรรมเนียมให้มากขึ้นด้วย

อย่างไรก็ตาม จุดสำคัญในการแข่งขันเรื่องรายได้ค่าธรรมเนียมในขณะนี้ คือ
เครือข่ายที่จะสามารถให้ผู้ใช้บริการเข้าถึงได้โดยสะดวก ซึ่ง ณ ปัจจุบัน
ธนาคารพาณิชย์ไทยขนาดใหญ่ 4 แห่งแรก มีความได้เปรียบในจุดนี้อย่างมาก
ทำให้มีส่วนแบ่งตลาดรายได้ค่าธรรมเนียมถึงร้อยละ 70 ดังนั้น
การแข่งขันของธนาคารพาณิชย์ที่มีขนาดเล็กกว่าและเครือข่ายสาขาน้อยกว่าจึงไม่ใช่สิ่งที่ง่าย
เว้นแต่จะสามารถดึงดูดผู้ใช้บริการด้วยบริการที่ประทับใจ
หรือใช้ความก้าวหน้าทางเทคโนโลยีนำเสนอบริการเพื่อการเข้าถึงลูกค้าหรือผู้ที่สนใจจะใช้บริการให้ได้มากที่สุด

-   แนวโน้มภาวะอุตสาหกรรมและสภาพการแข่งขันในอนาคต

สำหรับในปี 2550 ทิศทางการดำเนินธุรกิจของธนาคารพาณิชย์น่าจะปรับตัวดีขึ้นจากปี 2549
เนื่องจากแรงกดดันด้านอัตราเงินเฟ้อและอัตราดอกเบี้ยที่มีแนวโน้มลดลง
ทำให้ความเชื่อมั่นของผู้ลงทุนและผู้บริโภคปรับตัวดีขึ้น ดังนั้น
คาดว่าการลงทุนและการบริโภคจะขับเคลื่อนสินเชื่อของธนาคารพาณิชย์ให้เติบโตได้
แม้ว่าจะเป็นไปในอัตราที่ไม่สูงนัก นอกจากนี้
การแข่งขันเรื่องเงินฝากจะลดความเข้มข้นลงเมื่อเทียบกับปี 2549
แต่ธนาคารพาณิชย์ยังคงมีภาระจากการทยอยรับรู้ต้นทุนเงินฝากที่สูงขึ้นต่อเนื่องจากปีก่อนหน้า

ธนาคารพาณิชย์ยังต้องมีภาระจากการตั้งสำรองเพิ่มขึ้นตามที่ธนาคารแห่งประเทศไทยได้กำหนดหลักเกณฑ์เพื่อเตรียมความพร้อมในการปฏิบัติตามมาตรฐานบัญชีระหว่างประเทศ
IAS 39 โดยเป็นปีที่มีผลบังคับใช้เต็มรูปแบบ กล่าวคือ ธนาคารตั้งสำรองเพิ่มขึ้นสำหรับ NPL
ที่ค้างชำระมากกว่า 6 เดือน และ 3 เดือน
ซึ่งจะเป็นปัจจัยกดดันผลการดำเนินงานและฐานะเงินกองทุน
และอาจนำไปสู่ความจำเป็นของการเพิ่มทุนในอนาคต
กอปรกับธนาคารยังคงมีค่าใช้จ่ายที่มิใช่ดอกเบี้ยที่คาดว่ายังคงขยายตัวเพิ่มขึ้นต่อเนื่องจากการลงทุนในระบบโครงสร้างพื้นฐานเพื่อรองรับมาตรการการกำกับดูแลความมั่นคงของทางการ
และรองรับการแข่งขันการเปิดเสรีทางการเงินในอนาคตอันใกล้
และเป็นปัจจัยที่ทำให้ธุรกิจธนาคารพาณิชย์โดยรวมในปี 2550 ยังไม่สดใสนัก
อย่างไรก็ตามการปฏิบัติตามกฎเกณฑ์ของทางการที่เข้มงวด โดยเฉพาะการตั้งสำรองดังกล่าว
จะส่งผลดีต่อคุณภาพสินทรัพย์
และช่วยเพิ่มประสิทธิภาพในการทำกำไรในระยะยาวและยกระดับการดำเนินงานของธนาคารพาณิชย์ไทยให้เป็นสากลยิ่งขึ้น

สำหรับภาวะการแข่งขันในปี 2550 จากการที่ธนาคารพาณิชย์มีความพร้อมในการทำธุรกิจเพิ่มขึ้นมาก
ซึ่งเกิดจากทยอยเตรียมความพร้อมรองรับหลักเกณฑ์การกำกับดูแลความมั่นคงของทางการ
การปรับโครงสร้างธุรกิจการเงินให้สอดคล้องกับเกณฑ์การกำกับแบบรวมกลุ่ม
ทำให้สามารถทำการขายข้ามผลิตภัณฑ์ หรือนำเสนอบริการอื่นเพิ่มเติม (Cross Selling)
ได้มากขึ้น
ซึ่งนำมาซึ่งการมีบริการที่ครบวงจรมากขึ้นอันเป็นปัจจัยสนับสนุนสำคัญของการเพิ่มขึ้นของรายได้ค่าธรรมเนียม
รวมทั้งธนาคารหลายแห่งมีพันธมิตรต่างชาติเข้ามาร่วมทุน
ซึ่งส่วนใหญ่จะมีความเชี่ยวชาญในการพัฒนาผลิตภัณฑ์สินเชื่อเพื่อรายย่อย
ซึ่งเป็นปัจจัยที่ผลักดันให้สภาพการแข่งขันรุนแรงขึ้นไปอีก ธนาคารพาณิชย์จึงยังคงดำเนินนโยบาย
เชิงรุกต่อไป โดยเน้นสร้างมูลค่าเพิ่มในผลิตภัณฑ์อย่างต่อเนื่อง
เพื่อเพิ่มหรือรักษาส่วนแบ่งทางการตลาด
การให้ความสำคัญในรายละเอียดทุกจุดของผลิตภัณฑ์หรือการบริการให้ลูกค้า
เป็นสิ่งที่จำเป็นอย่างยิ่งในขณะนี้

-   สถานภาพและศักยภาพในการแข่งขันของธนาคาร

ในขณะที่การแข่งขันในธุรกิจธนาคารพาณิชย์มีความรุนแรงขึ้น จากที่มีคู่แข่งเพิ่มขึ้น
ทั้งธนาคารพาณิชย์ใหม่และธุรกิจอื่นๆ เช่น ธุรกิจประกันภัย ธุรกิจจัดการลงทุน
ประกอบกับการเปลี่ยนแปลงของสภาพแวดล้อม ทั้งทางเศรษฐกิจ การเมือง และกฎระเบียบต่างๆ
โดยเฉพาะการเปิดเสรีทางการค้าและการเงิน ตลอดจนภัยธรรมชาติ
โรคระบาดที่ไม่อาจเลี่ยงและคาดเดาได้ รวมทั้งการก่อวินาศภัย
ทำให้ธนาคารพาณิชย์ต้องเตรียมความพร้อมโดยใช้กลยุทธ์เชิงรุกรับมือกับการแข่งขัน
ในส่วนของธนาคารทหารไทยนั้น ได้เสริมสร้างศักยภาพในการแข่งขันมาอย่างต่อเนื่อง
โดยเฉพาะในส่วนของการเสริมฐานลูกค้าและเครือข่ายสาขาเป็นจำนวนมาก
ผนวกกับการได้รับการสนับสนุนด้านเทคโนโลยีที่ทันสมัย
ความรู้ความเชี่ยวชาญและประสบการณ์ในการพัฒนาผลิตภัณฑ์จากธนาคารดีบีเอส สิงคโปร์
ตลอดจนธนาคารได้ปรับปรุงรูปแบบการบริหารงาน
และขั้นตอนการปฏิบัติงานเพื่อเพิ่มประสิทธิภาพการทำงานให้สอดคล้องกับภาพลักษณ์ใหม่ที่ทันสมัย
และมุ่งเน้นการให้บริการด้วยความรวดเร็วควบคู่ไปกับคุณภาพ

ธนาคารมีแนวทางเพื่อเสริมศักยภาพการดำเนินงานขยายธุรกิจ และการเติบโตอย่างมีคุณภาพ ดังนี้

-   การเปลี่ยนแปลงโครงสร้างแหล่งเงินทุนและสินทรัพย์ของธนาคาร
    โดยมุ่งเน้นที่จะเพิ่มรายได้ค่าธรรมเนียมจากการขายข้ามผลิตภัณฑ์ (Cross-Selling)
    ในทุกกลุ่มลูกค้า
    ซึ่งธนาคารจะพัฒนาผลิตภัณฑ์และบริการที่หลากหลายตรงต่อความต้องการของลูกค้า
    สำหรับกลุ่มลูกค้ารายย่อย ธนาคารจะมุ่งเพิ่มสัดส่วนสินเชื่อลูกค้ารายย่อยมากขึ้น
    และเพิ่มสัดส่วนเงินฝากประเภทออมทรัพย์ เพื่อลดต้นทุนทางการเงิน นอกจากนี้
    ธนาคารยังมีเป้าหมายที่จะลดหนี้สินด้อยคุณภาพ ทรัพย์สินรอการขาย
    และสินทรัพย์ที่มีผลตอบแทนต่ำ

-   การบริหารการเปลี่ยนแปลงธนาคาร (Transformation Program)
    โดยการปรับเปลี่ยนเครือข่ายสาขาให้รองรับการขยายธุรกิจ การขาย
    และการให้บริการแก่กลุ่มลูกค้าขนาดกลางและขนาดย่อม (SMEs) และกลุ่มลูกค้ารายย่อย
    ร่วมกับช่องทางบริการอื่นๆ อย่างมีประสิทธิภาพ
    และได้เพิ่มช่องทางการเข้าถึงลูกค้าในหลายส่วน โดยคำนึงถึงศักยภาพในอนาคต นอกจากนี้
    ยังได้มีการปรับเปลี่ยนและพัฒนากระบวนการปฏิบัติงาน การรวมศูนย์การปฏิบัติงาน
    ตลอดจนสร้างและพัฒนาบุคลากรให้มีทักษะความเชี่ยวชาญในการปฏิบัติงานยิ่งขึ้นโดยมีวัฒนธรรมการให้บริการที่เป็นเลิศ

-   การสร้างภาพลักษณ์ และความรับผิดชอบต่อสังคม ธนาคารมุ่งที่จะแสดงให้ผู้มีส่วนได้เสีย
    รับทราบถึงภาพลักษณ์ของธนาคาร ที่แสดงถึงความเป็น Understanding Partner หรือ
    “คู่คิดที่รู้ใจ” ตาม slogan ที่ว่า “Better Partner, Better Value” หรือ “ร่วมคิด
    เพื่อทุกก้าวของชีวิต” ตลอดจนการดำเนินงานของธนาคารที่ยึดตามหลักธรรมาภิบาล
    มีความโปร่งใส รับผิดชอบและสนับสนุนกิจกรรมต่างๆ ที่เป็นประโยชน์ต่อสังคมโดยส่วนรวม
    ชุมชน และสิ่งแวดล้อม

-   ดำเนินธุรกิจเชิงรุกร่วมกับกลุ่มบริษัทในเครือ ทั้งด้านการบริหารจัดการกองทุน
    การประกันชีวิตและการประกันภัย การให้เช่าทรัพย์สินแบบลีสซิ่ง
    การค้าและการลงทุนด้านหลักทรัพย์

ธนาคารมุ่งเน้นให้บริการที่ครบวงจรแก่ลูกค้า
โดยใช้จุดแข็งของการมีฐานลูกค้าในกลุ่มธุรกิจที่หลากหลายไม่ว่าจะเป็นธุรกิจขนาดใหญ่
ธุรกิจขนาดกลางและขนาดย่อม หรือธุรกิจรายย่อย
ทำให้สามารถเสนอผลิตภัณฑ์ทางการเงินที่หลากหลายและสนองความต้องการแต่ละกลุ่ม
ผ่านช่องทางการจำหน่ายหลายประเภท ทั้งที่เป็นเครือข่ายสาขาในประเทศที่มีจำนวนถึง 464 สาขา
มากเป็นอันดับที่ 6 ของระบบธนาคารพาณิชย์ไทย หรือคิดเป็นร้อยละ 9.8 ช่องทางอิเล็กทรอนิกส์
รวมทั้งมีทีมขายเคลื่อนที่มีความเชี่ยวชาญ
โดยส่วนใหญ่จะเป็นช่องทางในการเสนอขายผลิตภัณฑ์สินเชื่อเพื่อที่อยู่อาศัย
ตลอดจนการร่วมมือกับพันธมิตรของธนาคารทั้งที่เป็นองค์กรภาครัฐและภาคเอกชนเพื่อขยายฐานลูกค้า
รวมถึงเสริมสร้างภาพลักษณ์ใหม่ของธนาคารให้เป็นที่รู้จักกว้างขวางยิ่งขึ้น นอกจากนี้
ธนาคารเน้นการสร้างสัมพันธ์ที่ดีระหว่างธนาคารและลูกค้าปัจจุบันในการพัฒนาธุรกิจอย่างต่อเนื่อง
ตลอดจนเข้าถึงลูกค้ามุ่งหวังเพื่อขยายฐานลูกค้าอย่างต่อเนื่อง โดยเฉพาะลูกค้า SMEs
และลูกค้ารายย่อย ภายใต้เงื่อนไขการดำเนินการขยายธุรกิจที่คำนึงถึงคุณภาพเป็นสำคัญ

การจัดหาผลิตภัณฑ์และบริการ

-   แหล่งที่มาของเงินทุน

แหล่งเงินทุนที่สำคัญของธนาคาร ประกอบด้วย เงินฝาก คิดเป็นสัดส่วนประมาณร้อยละ 75.8
ของเงินทุนที่นำมาใช้ในการดำเนินงาน นอกจากนั้น ยังมีรายการระหว่างธนาคารและตลาดเงิน
เงินกู้ยืมในลักษณะของสัญญากู้ และตราสารหนี้ รวมทั้งแหล่งเงินทุนจากส่วนของผู้ถือหุ้น

เงินฝากเป็นแหล่งเงินทุนที่สำคัญที่สุดของธนาคาร โดยธนาคารเปิดรับเงินฝากทั้งจากบุคคลทั่วไป
และนิติบุคคลประเภทต่างๆ ผ่านสำนักงานใหญ่ และสาขาของธนาคารทั้งในประเทศและต่างประเทศ
ประเภทเงินฝากของธนาคาร ได้แก่ เงินฝากกระแสรายวัน เงินฝากออมทรัพย์ เงินฝากประจำ
และบัตรเงินฝาก เป็นต้น

รายละเอียดเงินฝากประเภทต่างๆสรุปได้ดังนี้

+--------------------+------------+----------+-----------+------------+
| ประเภทเงินฝาก       | 31 ธันวาคม  |          | 31 ธันวาคม |            |
|                    | 2549       |          | 2548      |            |
+--------------------+------------+----------+-----------+------------+
|                    | จำนวนเงิน   | สัดส่วน    | จำนวนเงิน  | สัดส่วน      |
|                    |            |          |           |            |
|                    | (ล้านบาท)   | (ร้อยละ)  | (ล้านบาท)  | (ร้อยละ)    |
+--------------------+------------+----------+-----------+------------+
| กระแสรายวัน         | 16,085     | 2.8      | 14,629    | 2.8        |
+--------------------+------------+----------+-----------+------------+
| ออมทรัพย์            | 131,260    | 23.1     | 150,355   | 29.1       |
+--------------------+------------+----------+-----------+------------+
| ประจำ              | 415,159    | 73.0     | 338,027   | 65.4       |
+--------------------+------------+----------+-----------+------------+
| อื่นๆ (บัตรเงินฝาก)    | 5,963      | 1.1      | 14,118    | 2.7        |
+--------------------+------------+----------+-----------+------------+
| รวม                | 568,467    | 100.0    | 517,129   | 100.0      |
+--------------------+------------+----------+-----------+------------+

ณ วันที่ 31 ธันวาคม 2549 ธนาคารมีเงินฝากรวมทั้งสิ้น 568,467 ล้านบาท เพิ่มขึ้นร้อยละ 9.9
เมื่อเทียบกับงวดเดียวกันของปี 2548 โดยเป็นเงินฝากประจำในอัตราส่วนสูงสุด คือ ร้อยละ 73
ของยอดเงินฝากรวม สัดส่วนเพิ่มขึ้นจากปีก่อน ร้อยละ 7.6 รองลงมาเป็นเงินฝากออมทรัพย์
ร้อยละ 23.1 สัดส่วนลดลงจากปีก่อนร้อยละ 6

อนึ่ง นอกจากเงินฝากประเภทต่างๆ แล้ว ในเดือนพฤษภาคม 2549
ธนาคารได้ออกตราสารหนี้ด้อยสิทธิที่มีลักษณะคล้ายทุนที่ไม่สะสมดอกเบี้ยจ่าย
และไม่ชำระดอกเบี้ยในปีที่ไม่มีผลกำไร เพื่อนับเป็นเงินกองทุนชั้นที่ 1 (Hybrid Tier 1) จำนวน
200 ล้านเหรียญสหรัฐ อัตราดอกเบี้ย 10 ปีแรกคงที่ที่อัตราร้อยละ 7.75 ต่อปี ชำระทุก 6 เดือน
ปีที่ 11 เป็นต้นไป เป็นอัตราดอกเบี้ยลอยตัวที่ Libor USD 3 เดือนบวกร้อยละ 3.13 ต่อปี
ชำระทุก 3 เดือน ตราสารดังกล่าวไม่มีกำหนดระยะเวลาชำระคืน
แต่ธนาคารมีสิทธิขอชำระคืนก่อนกำหนดได้ทุกงวดชำระดอกเบี้ย นับตั้งแต่ปีที่ 11 เป็นต้นไป
หรือกรณีที่มีการเปลี่ยนแปลงเกี่ยวกับภาระภาษีเพิ่มขึ้น
หรือในกรณีที่ธนาคารไม่สามารถนับตราสารดังกล่าวเป็นเงินกองทุนชั้นที่ 1 ได้ต่อไป นอกจากนั้น
ตลอดปี 2549 ธนาคารยังได้ระดมเงินโดยการออกหุ้นกู้ระยะสั้นหมุนเวียนโดยมีอายุระหว่าง 14 วัน
ถึง 270 วัน รวม 61 รุ่น เป็นจำนวนเงินรวม 59,443 ล้านบาท อัตราดอกเบี้ยอยู่ระหว่างร้อยละ
4.50 ต่อปี ถึงร้อยละ 5.57 ต่อปี โดย ณ สิ้นปี 2549 ยังมียอดคงค้างรวม 44 รุ่น
เป็นเงินจำนวน 37,994 ล้านบาท

สำหรับแหล่งเงินทุนอื่นๆ นอกจากเงินฝาก ได้แก่
รายการระหว่างธนาคารและตลาดเงินและหนี้สินจ่ายคืนเมื่อทวงถาม 22,657 ล้านบาท เงินกู้ยืม
93,271 ล้านบาท และเงินทุนจากส่วนของผู้ถือหุ้น 48,001 ล้านบาท

-   นโยบายในการจัดหาแหล่งเงินทุนและการกำหนดอัตราดอกเบี้ย

ธนาคารดำเนินนโยบายจัดหาเงินทุนโดยการระดมเงินจากแหล่งต่างๆ ที่กล่าวข้างต้น
ให้มีจำนวนที่เหมาะสมและสอดคล้องกับความต้องการใช้เงินในระยะต่างๆ ของธนาคาร
ประกอบกับพิจารณาปัจจัยการดำรงสภาพคล่องให้อยู่ในระดับที่เหมาะสม
พร้อมทั้งคำนึงถึงปัจจัยด้านต้นทุนและรายได้ของธนาคารด้วย
ส่วนนโยบายด้านอัตราดอกเบี้ยรับฝากเงินนั้นจะพิจารณาให้เหมาะสมกับสภาพคล่องของตลาดเงินและของธนาคารเอง
ประกอบกับปัจจัยจากภายนอก อาทิ แนวโน้มการเปลี่ยนแปลงของอัตราดอกเบี้ย
นโยบายการเงินของธนาคารแห่งประเทศไทย ภาวะตลาดการเงินและภาวะเศรษฐกิจของประเทศ
เป็นต้น

-   นโยบายในการบริหารภาระหนี้สิน

ธนาคารมีนโยบายการบริหารภาระด้านหนี้สินให้สอดคล้องกับด้านทรัพย์สิน
หรือความต้องการใช้สินเชื่อของลูกค้า
เพื่อป้องกันความเสี่ยงทั้งทางด้านอัตราดอกเบี้ยและอัตราแลกเปลี่ยนตลอดจนสอดคล้องกับแนวทางปฏิบัติตามเกณฑ์ของธนาคารแห่งประเทศไทย
โดยธนาคารได้ใช้เครื่องมือทางการเงินต่างๆ อาทิ Forward, FX Swap, Interest Rate
Swap และ Cross Currency Swap โดย ณ 31 ธันวาคม 2549
ธนาคารมียอดคงค้างของธุรกรรม Swap และ Derivatives ระยะยาวประมาณ 416
ล้านเหรียญสหรัฐ และระยะสั้นประมาณ 95 ล้านเหรียญสหรัฐ
ซึ่งส่งผลให้ธนาคารสามารถบริหารความเสี่ยงด้านหนี้สินได้อย่างมีประสิทธิภาพ

-   การให้สินเชื่อ

-   นโยบายเกี่ยวกับสินเชื่อ

ธนาคารมีนโยบายที่เกี่ยวข้องกับสินเชื่อ ซึ่งครอบคลุมทั้ง สินเชื่อธุรกิจขนาดใหญ่
สินเชื่อธุกิจขนาดกลางและขนาดย่อม รวมทั้ง สินเชื่อบุคคลเพื่อการอุปโภคบริโภค
โดยธนาคารมุ่งหวังให้สินเชื่อดังกล่าวเกิดประโยชน์ที่แท้จริงแก่เศรษฐกิจโดยรวมของประเทศทั้งในระยะสั้นและในระยะยาว
และสินเชื่อที่ธนาคารให้การสนับสนุนจะต้องไม่เป็นกิจการที่ผิดกฎหมาย และผิดศีลธรรมจรรยาบรรณ
โดยนโยบายดังกล่าวครอบคลุมถึง

1.  การบริหารพอร์ตสินเชื่อ
    ซึ่งเป็นการพิจารณาการกระจุกตัวของพอร์ตของการให้สินเชื่อของธนาคาร เช่น ภาคธุรกิจ
    หรือ ลูกหนี้กลุ่มใดกลุ่มหนึ่ง หรือ กิจการที่มีภูมิลำเนาในต่างประเทศ เป็นต้น ทั้งนี้
    จะมีการถ่วงดุลอย่างเหมาะสมในการบริหารพอร์ตทั้งในด้านธุรกิจและการบริหารความเสี่ยงของธนาคาร

2.  การสอบยันและถ่วงดุลกระบวนการพิจารณาสินเชื่อ
    ธนาคารมีการแยกบทบาทและหน้าที่ระหว่างหน่วยงานที่นำเสนอสินเชื่อ
    การวิเคราะห์ความเสี่ยงของสินเชื่อ และผู้มีอำนาจอนุมัติ ออกจากกันอย่างชัดเจน
    โดยการอนุมัติสินเชื่อของธนาคารจะไม่สามารถกระทำได้โดยดุลยพินิจของเจ้าหน้าที่เพียงคนเดียว

3.  มีกระบวนการให้สินเชื่ออย่างรัดกุมและเข้มงวด
    โดยมีการกำหนดกระบวนการทำงานและวิธีปฏิบัติไว้เป็นลายลักษณ์อักษร
    เพื่อให้เจ้าหน้าที่ทราบถึงแนวทางวิธีปฏิบัติ ในการพิจารณาลูกค้า การวิเคราะห์ความเสี่ยง
    การพิจารณาหลักประกัน และ เงื่อนไขที่ปิดและลดความเสี่ยงของธนาคาร

4.  สำหรับในเรื่องหลักประกัน สินทรัพย์ที่ลูกหนี้นำมาเป็นหลักประกันต้องมีเอกสารสิทธิ์
    หรือหลักฐานแสดงกรรมสิทธิ์ที่แน่นอนตามกฎหมาย
    และมีการทำนิติกรรมให้ธนาคารมีบุริมสิทธิ์เหนือสินทรัพย์นั้นๆ
    โดยธนาคารมีการกำหนดสัดส่วนราคาหลักประกันต่อวงเงินสินเชื่อในอัตราที่แตกต่างกัน
    ซึ่งขึ้นอยู่กับระดับความเสี่ยงของสินเชื่อแต่ละประเภท

-   การควบคุมดูแลการอนุมัติสินเชื่อ

ธนาคารมีแนวทางในการควบคุมดูแล การอนุมัติให้สินเชื่อ ดังต่อไปนี้

1.  ควบคุมการให้สินเชื่อแก่ภาคธุรกิจใดธุรกิจหนึ่งไม่สูงเกินไป จนอาจเกิดความเสียหาย
    กรณีภาคธุรกิจดังกล่าวประสบภาวะล้มเหลว

2.  การให้สินเชื่อแก่ลูกหนี้แต่ละราย หรือ กลุ่มกิจการในเครือเดียว ไม่เกินร้อยละ 10-25
    ของเงินกองทุนขั้นที่ 1 ของธนาคาร ทั้งนี้ ขึ้นอยู่กับระดับความเสี่ยงของลูกหนี้รายนั้นๆ

3.  การพิจารณาสินเชื่อต้องมีวิเคราะห์ความเสี่ยงอย่างครบถ้วน
    พร้อมกำหนดเงื่อนไขที่สามารถปิดหรือลดความเสี่ยงให้อยู่ในเกณฑ์ที่ธนาคารรับได้

4.  มีการกำหนดอำนาจอนุมัติโดยกลุ่มคนตั้งแต่ 2 คนเป็นอย่างน้อย
    โดยการพิจารณาแต่งตั้งกลุ่มผู้มีอำนาจอนุมัติ ขึ้นอยู่กับระดับความเสี่ยง จำนวนสินเชื่อ และ
    สัดส่วนสินเชื่อต่อหลักประกันเป็นหลัก

5.  กำหนดให้มีการทบทวนคุณภาพลูกหนี้ ตลอดระยะการใช้สินเชื่อกับธนาคาร
    เพื่อให้มีการติดตามดูแลฐานะและผลประกอบการของธุรกิจ
    ตลอดจนสภาพและมูลค่าของหลักประกันอย่างต่อเนื่อง

6.  มีคณะกรรมการการตรวจสอบ (Audit Committee) ที่ดำเนินการเป็นอิสระ
    ไม่ขึ้นกับฝ่ายจัดการของธนาคาร ซึ่งมีอำนาจในการสอบทานการดำเนินงานของธนาคาร
    รวมทั้งกระบวนการด้านสินเชื่อ

-   การติดตามลูกหนี้

ธนาคารได้มีการติดตามลูกหนี้อย่างสม่ำเสมอ โดยในปี 2549
ธนาคารได้มีการลงทุนจัดซื้อและปรับปรุงระบบการติดตามหนี้ใหม่
เพื่อทดแทนระบบงานเดิมและเพิ่มประสิทธิภาพในการเก็บหนี้ให้เร็วขึ้น
รวมถึงการลดภาระในการติดตามหนี้ของสาขาและสาขาสามารถทำการตลาดได้อย่างเต็มที่
โดยระบบที่ได้มีการจัดซื้อได้แก่ ระบบ Debt Manager เพื่อรองรับปริมาณ
จำนวนสินเชื่ออุปโภคและบริโภค และสินเชื่อธุรกิจขนาดกลาง และระบบติดตามหนี้บัตรเครดิต
(Card Link System) ซึ่งเป็นระบบการติดตามทวงถามและรายงานผล
รวมถึงวิเคราะห์และประเมินผลการติดตามหนี้ได้อย่างรวดเร็วทันทีที่มีการค้างชำระ
และเพื่อเป็นฐานข้อมูลประกอบการพิจารณาอนุมัติสินเชื่อ นอกจากระบบดังกล่าวทั้งสองแล้ว
ธนาคารได้มีการเพิ่มประสิทธิภาพของระบบการติดต่อโดยจัดซื้อระบบการต่อโทรศัพท์อัตโนมัติ (Auto
Dialer System) ซึ่งเป็นระบบที่ช่วยในการทำงานของเจ้าหน้าที่ให้มีความรวดเร็วขึ้น
และประหยัดเวลาในการติดตามการชำระหนี้

สำหรับระบบ Debt Manager ได้เริ่มใช้งานเมื่อเดือนพฤศจิกายน 2549 ส่วนระบบ Card Link
System และ Auto Dialer System ขณะนี้อยู่ระหว่างการดำเนินการ
โดยคาดว่าจะดำเนินการได้แล้วเสร็จภายในไตรมาสที่ 1 ของปี 2550
ซึ่งหากระบบทั้งหมดเสร็จสิ้นสมบูรณ์จะทำให้ธนาคารสามารถดำเนินการติดตามหนี้ได้อย่างรวดเร็วและมีประสิทธิภาพมากขึ้น

-   การจัดหาเงินทุนหรือให้กู้ยืมผ่านบุคคลที่เกี่ยวข้องกับผู้บริหารหรือผู้ถือหุ้นรายใหญ่

-   สัดส่วนเงินฝากจากกิจการที่เกี่ยวข้องกับผู้บริหารหรือผู้ถือหุ้นรายใหญ่ ร้อยละ 5.32

-   สัดส่วนเงินให้สินเชื่อและดอกเบี้ยค้างรับแก่กิจการที่เกี่ยวข้องกับ

  ผู้บริหารหรือผู้ถือหุ้นรายใหญ่ ร้อยละ 4.20

-   ความสามารถในการดำรงเงินกองทุน

หลักเกณฑ์การดำรงเงินกองทุนต่อสินทรัพย์เสี่ยงของธนาคารแห่งประเทศไทย
กำหนดให้ธนาคารพาณิชย์ดำรงอัตราส่วนเงินกองทุนชั้นที่ 1 (Tier I) และเงินกองทุนชั้นที่ 2
(Tier II) ต่อสินทรัพย์เสี่ยงหลังจัดสรรกำไรไม่ต่ำกว่าร้อยละ 8.5
โดยมีอัตราส่วนเงินกองทุนในชั้นที่ 1 ต่อสินทรัพย์เสี่ยงหลังจัดสรรกำไรของธนาคารไม่ต่ำกว่าร้อยละ
4.25
ธนาคารดำรงเงินกองทุนทั้งสิ้นเป็นอัตราส่วนกับสินทรัพย์เสี่ยงตามหลักเกณฑ์วิธีการและเงื่อนไขที่ธนาคารแห่งประเทศไทยกำหนด
ณ วันที่ 31 ธันวาคม 2549 ธนาคารและบริษัทย่อยมีเงินกองทุนต่อสินทรัพย์เสี่ยง ดังนี้

เงินกองทุนตามกฎหมาย

+--------------------------------------------+-------------------------+
| เงินกองทุนชั้นที่ 1                              | 38,923 ล้านบาท           |
+--------------------------------------------+-------------------------+
| เงินกองทุนชั้นที่ 2                              | 18,169 ล้านบาท           |
+--------------------------------------------+-------------------------+
| เงินกองทุนทั้งสิ้นก่อนรายการหัก                    | 57,092 ล้านบาท           |
+--------------------------------------------+-------------------------+
| หัก ส่วนต่ำกว่าทุน (สุทธิ) จากการตีราคาเงินลงทุน     |                         |
+--------------------------------------------+-------------------------+
| ในตราสารทุนประเภทเผื่อขาย                     | (1,484) ล้านบาท          |
|                                            |                         |
| ในใน                                       |                         |
+--------------------------------------------+-------------------------+
| เงินกองทุนตามกฎหมายทั้งสิ้น                      | 55,608 ล้านบาท           |
+--------------------------------------------+-------------------------+
|                                            |                         |
+--------------------------------------------+-------------------------+
| อัตราส่วนเงินกองทุนชั้นที่ 1 ต่อ สินทรัพย์เสี่ยง         | ร้อยละ 7.30              |
+--------------------------------------------+-------------------------+
| อัตราส่วนเงินกองทุน ต่อ สินทรัพย์เสี่ยง              | ร้อยละ 10.43             |
+--------------------------------------------+-------------------------+

-   นโยบายในการบริหารสภาพคล่อง

ธนาคารมีนโยบายการบริหารสภาพคล่องของธนาคารให้เป็นไปอย่างมีประสิทธิภาพ
โดยมีนโยบายการบริหารสภาพคล่องทั้งในภาวะปกติและภาวะวิกฤติ
เพื่อให้มั่นใจว่าธนาคารจะสามารถจัดหาสภาพคล่องเพียงพอสำหรับรองรับภาระผูกพันต่างๆ
เมื่อครบกำหนดเวลา ภายใต้การดำเนินธุรกิจของธนาคารทั้งในภาวะวิกฤติและภาวะปกติ
โดยมีคณะกรรมการบริหารสินทรัพย์และหนี้สิน (ALCO)
ซึ่งประกอบด้วยผู้บริหารระดับสูงเป็นผู้ได้รับมอบหมายจากคณะกรรมการบริหารและคณะกรรมการธนาคาร
ให้ทำหน้าที่ในการกำกับดูแลการบริหารความเสี่ยงด้านสภาพคล่องของธนาคาร
เพื่อให้เป็นไปตามเกณฑ์ของธนาคารแห่งประเทศไทย
และให้มีสภาพคล่องเพียงพอสำหรับการดำเนินธุรกิจทั้งในภาวะปกติและภาวะวิกฤติ
รวมทั้งพิจารณาจัดหาแหล่งเงินทุนที่เหมาะสมและสอดคล้องกับสภาวการณ์ที่เปลี่ยนแปลง ทั้งนี้
คณะกรรมการบริหารสินทรัพย์และหนี้สินจะมีการประชุมหารือกันอย่างสม่ำเสมออย่างน้อยเดือนละครั้ง

นอกจากนี้
ธนาคารยังจัดให้มีการประชุมคณะกรรมการจัดการซึ่งประกอบด้วยผู้บริหารระดับสูงทุกสัปดาห์
เพื่อการวิเคราะห์ ติดตาม และประเมินสถานการณ์
รวมถึงความเคลื่อนไหวด้านสภาพคล่องและอัตราดอกเบี้ยของตลาดเงิน ทั้งนี้
เพื่อให้มีความพร้อมที่จะปรับเปลี่ยนกลยุทธ์ด้านสภาพคล่องของธนาคารให้ทันต่อสถานการณ์ได้อย่างรวดเร็ว